MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om overvågning af Fællesskabets skove og disses samspil med miljøet (Forest Focus)

1. PROCEDURE

Forslaget forelægges for Rådet og Europa-Parlamentet (KOM(2002) 404 endelig - 2002/0164 (COD)) i overensstemmelse med traktatens artikel 175, stk. 1 - 16. juli 2002

Udtalelse fra Regionsudvalget - 12. februar 2003

Udtalelse fra Det Europæiske Økonomiske og Sociale Udvalg - 12. december 2002

Udtalelse fra Europa-Parlamentet ved førstebehandlingen - 13. februar 2003

Efter Europa-Parlamentets udtalelse og i overensstemmelse med EF-traktatens artikel 250, stk. 2, vedtog Rådet med enstemmighed en fælles holdning den 13 juni 2003.

2. FORMÅLET MED KOMMISSIONENS FORSLAG

Formålet med dette forslag til Europa-Parlamentets og Rådets forordning er at indføre en ny fællesskabsordning for overvågning af skovene og disses samspil med miljøet med henblik på beskyttelse af Fællesskabets skove. Ordningen vil bygge videre på resultaterne af to rådsforordninger om hhv. luftforurening [1] og af brande [2], for så vidt angår overvågning af virkningerne heraf på skovøkosystemerne. Med forslaget skabes der en flerårig ramme, der i første omgang skal dække en seksårig periode fra 2003 til 2008. Sigtet er at tilpasse anvendelsesområdet for de ovennævnte forordninger, så der kan skabes en fleksibel overvågningsordning, hvor skovøkosystemernes tilstand kan vurderes i en bredere sammenhæng. Forslaget forenkler endvidere de nuværende foranstaltninger ved at samle dele af begge forordningerne i én enkelt rammeforordning, der dækker beskyttelse og overvågning af skovene.

[1] Rådets forordning (EØF) Nr. 3528/86 af 17 november 1986 om beskyttelse af skovene i Fællesskabet mod luftforurening, EFT L 326 af 21.11.1986, s.2.

[2] Rådets forordning (EØF) nr. 2158/92 af 23 juli 1992 om beskyttelse af skovene i Fællesskabet mod brande, EFT L 217 af 31.07.1992, s.3.

3. KOMMISSIONENS BEMÆRKNINGER TIL DEN FÆLLES HOLDNING

3.1. Generelle bemærkninger

Den fælles holdning følger i det store og hele opbygningen i det oprindelige forslag fra Kommissionen. Hovedelementerne i Kommissionen forslag bibeholdes. Der foretages dog flere ændringer, hvoraf følgende er de vigtigste for Kommissionen:

-Den Stående Skovbrugskomité skal spille en central rolle under gennemførelsen og udviklingen efter forskriftsudvalgsproceduren.

-Der indføjes bestemmelser om oplysningskampagner og særlige kurser for medarbejdere, der medvirker ved brandforebyggende foranstaltninger, og bevilges yderligere 0,5 mio. EUR om året til at finansiere disse aktiviteter.

Kommissionen kunne ikke tilslutte sig den fælles holdning, som blev vedtaget med enstemmighed. Den har derfor formuleret en erklæring til Miljøministerrådets protokol (se bilag I).

Europa-Parlamentets ændringsforslag ved førstebehandlingen

På plenarmødet den 13. februar 2003 vedtog Europa-Parlamentet 45 ændringsforslag. 30 af dem er helt, delvis eller i princippet indarbejdet i den fælles holdning (ændringsforslag 5, 6, 12, 15, 17, 18, 19, 20, 22, 23, 24, 25, 26, 27, 29, 30, 31, 32, 33, 36, 37, 38, 39, 40, 42, 43, 46, 47, 48, 49).

De tilbageværende 15 ændringsforslag (ændringsforslag 1, 2, 3, 4, 7, 8, 9, 10, 11, 13, 14, 16, 21, 28, 35) blev ikke indarbejdet, med begrundelse i hensyn til enten den juridiske sammenhæng og lovgivningsteknikken, klarhed i den tekniske terminologi eller praktisk gennemførlighed.

3.1.1. De af Europa-Parlamentets ændringsforslag, som Kommissionen har accepteret i sit ændrede forslag, og som er indarbejdet i den fælles holdning

Ændringsforslag 5 henviser til konventionen om den biologiske mangfoldighed og rammekonventionen om klimaændringer. Indarbejdet i betragtning 5.

Ændringsforslag 6 fremhæver behovet for at forene ordningens foranstaltninger med eksisterende nationale, europæiske og internationale systemer under iagttagelse af subsidiaritetsprincippet. Indarbejdet i betragtning 6.

Ændringsforslag 12 understreger, at den fremtidige ordning skal være i overensstemmelse med de forpligtelser, der er indgået i talrige internationale aftaler. Princippet er indarbejdet i betragtning 15.

Ifølge forslag 15 skal bevillinger ud over 2006 godkendes af budgetmyndigheden og tage hensyn til midtvejsrevisionen af programmet. Princippet er indarbejdet i artikel 6, stk. 3, og artikel 13, stk. 1.

Ændringsforslag 17 bygger helt om på forslagets artikel 1. Det fremhæver nødvendigheden af at overholde subsidiaritetsprincippet. Derudover søger ændringsforslaget at øge omfanget af foranstaltninger i forbindelse med skovbrande (forebyggende foranstaltninger), og det tilføjer skovenes beskyttende funktioner. Ændringsforslaget er fulgt delvis i artikel 1.

Ændringsforslag 18 og 19 forbedrer den sproglige formulering af forslaget. Indarbejdet i artikel 2, litra f og g.

Ændringsforslag 20 udskifter de oprindelig anvendte definitioner med, i hovedsagen, FAO-definitioner, hvad der kan accepteres. Ændringsforslaget er taget i betragtning i artikel 3.

Ændringsforslag 22 lader udtrykket "på anmodning" udgå, hvad der tydeliggør meningen med den pågældende artikel. Indarbejdet i artikel 5, stk. 3.

Hensigten med ændringsforslag 23, 24 og 25, men også med artikel 33 og 36, er at styrke medlemsstaternes rolle og at indføre et samarbejde mellem Kommissionen og medlemsstaterne, særlig om undersøgelser. Indarbejdet i artikel 6 og 7 samt i artikel 11, stk. 1, og 15, stk. 1.

Ændringsforslag 26 forlænger perioden for fremsendelse af nationale programmer til 60 dage. Indarbejdet i artikel 8, stk. 2.

Ændringsforslag 27 sigter mod at gøre det klart, at gennemførelse af nye overvågningsaktiviteter skal planlægges og evalueres omhyggeligt. Princippet er indarbejdet i artikel 6, stk. 3.

Ændringsforslag 29 blev accepteret i princippet: Indarbejdet i artikel 1, stk. 1, med en mere generel henvisning til nationale, europæiske og internationale overvågningsordninger.

Ændringsforslag 30 søger at styrke medlemsstaternes rolle. Princippet er indarbejdet i artikel 9. Ændringer af det videnskabelige koordineringsorgans og Det Europæiske Miljøagenturs rolle blev ikke accepteret.

Ændringsforslag 32 blev accepteret delvis. Det Europæiske Miljøagenturs rolle blev beskrevet i et enkelt stykke (artikel 9, stk. 5).

Ændringsforslag 37 og 38 indføjer en henvisning til Århus-konventionens og Fællesskabets regler om adgang til miljøoplysninger. Indarbejdet i artikel 15, stk. 2 og 3.

Ændringsforslag 39 tydeliggør rapporteringspligten. Indarbejdet i artikel 16, stk. 3.

Ændringsforslag 43 indføjer et nyt litra c: "andre europæiske lande frivilligt for egen regning". Indarbejdet i artikel 20.

Ændringsforslag 47 fik tilslutning i en erklæring fra Kommissionen (se bilag I).

3.1.2. De af Europa-Parlamentets ændringsforslag, som Kommissionen har accepteret i sit ændrede forslag, men som ikke er indarbejdet i den fælles holdning

Ændringsforslag 2, 4 og en del af 7: Indføjelse af generelle erklæringer i betragtningerne om skovenes økonomiske og sociale betydning i Fællesskabet og om vigtigheden af at beskytte skovene mod brande, hvilket Kommissionen kan acceptere, omend det forekommer undværligt her.

Ændringsforslag 13: Denne nye betragtning kan accepteres, men overlapper forslagets betragtning 4 og 5.

Ændringsforslag 16: Kommissionen kunne have accepteret denne ændring delvis, nemlig brugen af logoet "Forest Focus" i forbindelse med alle aktiviteter, der er knyttet til ordningen.

Ændringsforslag 28 kræver, at forhåndsevalueringen skal være ekstern, hvad Kommissionen godt kunne acceptere, men det er ikke nødvendigt, eftersom en intern forhåndsevaluering er godt nok.

3.1.3. Vigtigste forskelle mellem det ændrede forslag og Rådets fælles holdning

Kommissionen kan ikke acceptere, at foranstaltninger vedrørende skovbrande, der er omfattet af anden lovgivning (ændringsforslag 1, 3, 8, 9, 10, 17 delvis, 21), indarbejdes i forslaget. Når Rådets forordning (EØF) 2158/92 udløber, er alle skovbrandsforebyggende foranstaltninger omfattet af Rådets forordning nr. 1257/99 om udvikling af landdistrikterne. Forslaget til Forest Focus-forordning, der handler om overvågning af skovbrande, og forordningen om udvikling af landdistrikterne supplerer hinanden, hvad angår aktiviteter i forbindelse med skovbrande. Den kan ikke acceptere, at der i to forskellige retsakter gives grundlag for støtte til de samme aktiviteter, og det vil være tilfældet, hvis forebyggende foranstaltninger mod skovbrande indarbejdes i Forest Focus-ordningen. Rådet har ikke fulgt Kommissionens synpunkt hele vejen, men i den fælles holdnings artikel 5 givet mulighed for oplysningskampagner og specialuddannelse for deltagere i brandforebyggelsesaktioner. Desuden afsætter artikel 13, stk. 1, 0,5 mio. EUR om året yderligere til finansiering af disse aktiviteter.

Ordningens egenskaber svarer nøje til de kriterier, der i Rådets afgørelse om udvalgsprocedurer er fastsat for forvaltningsudvalg. En ændring af udvalgsprocedure er ubegrundet (ændringsforslag 31, 40, 46). Kommissionens holdning på dette punkt finder støtte i en nylig domstolsafgørelse om Life-forordningerne. Rådet har ikke fulgt Kommissionens synspunkt.

Ny bestemmelser, som Rådet har indført, og Kommissionens holdning til dem

Ud over de ovenfor nævnte ændringer har Rådet indført adskillige andre ændringer. Mange af dem er ret små. Kommissionen kan tilslutte sig princippet i nedenstående ændringer, med mindre andet er anført.

Udtrykket "skovøkosystemer" er i hele teksten udskiftet med "skove".

Betragtninger i den fælles holdning

Betragtning 4 indeholder en ny henvisning til Europa-Parlamentets og Rådets afgørelse nr. 1600/2002/EF om fastlæggelse af Fællesskabets sjette miljøhandlings program.

I betragtning 5 erstattes udtrykket "bæredygtig forvaltning" af "beskyttelse" og der tilføjes en henvisning til det udvidede arbejdsprogram i tilknytning til konventionen om biologisk mangfoldighed.

Betragtning 10 er omformuleret for at understrege forbindelsen mellem skovenes tilstand og de skadelige indvirkninger på dem og for at knytte dette sammen med de igangværende foranstaltninger til fremme af bevaring og beskyttelse af skovene til gavn for bæredygtig udvikling, idet der bør lægges særlig vægt på foranstaltninger, der skal mindske negative indvirkninger på skovene.

Betragtning 11: Indføjelse af udtrykket "beskyttende funktion".

Betragtning 13 handler om samarbejde mellem medlemsstaterne og Kommissionen om koordinering af ordningen og om rapportering til Den Stående Skovbrugskomité.

En ny betragtning 15 understreger, at der er behov for, at foranstaltninger i medfør af ordningen bør være i overensstemmelse med relevante protokoller og konventioner, på linje med Europa-Parlamentets ændringsforslag 12.

En ny betragtning 16 træder i stedet for forslagets betragtning 14 og tildeler foruden Kommissionen også medlemsstaterne et ansvar for samarbejdet med andre organer, på linje med Europa-Parlamentets ændringsforslag 33.

Betragtning 21 henviser til Århus-konventionen og Fællesskabets regler om adgang til miljøoplysninger på linje med Europa-Parlamentets ændringsforslag 37 og 38.

I betragtning 26 anføres det, at ordningen skal stå åben for deltagelse af andre europæiske lande, på linje med Europa-Parlamentets ændringsforslag 43.

Artikler i den fælles holdning

Artikel 9

-I stk. 3 introduceres den videnskabelige rådgivende gruppe, der skal bistå Den Stående Skovbrugskomité med at forberede dens arbejde.

Artikel 11

-Stk. 1 er omformuleret, men det grundlæggende i udsagnet er uændret (samarbejde med andre organer for at udnytte synergier).

Artikel 12

-Stk. 2 blev ændret på følgende måde: Aktiviteter, der skal gennemføres i henhold til artikel 6, stk. 2, vil få finansieringstilskud på op til 75% i stedet for 50%, og aktiviteter, der skal gennemføres i henhold til artikel 7, stk. 2, kan også medfinansieres med op til 50%. Disse ændringer hænger sammen med dem, der er foretaget i artikel 6 og 7 for at styrke medlemsstaternes rolle og muliggøre undersøgelser inden for rammerne af de nationale programmer.

-Stk. 3 er tilpasset efter ændringerne i stk. 2.

Artikel 13

-Stk. 1 er helt omformuleret. Ud over de 52 mio. EUR, der nævnes i forslaget, bevilges 0,5 mio. EUR om året for at finansiere aktiviteter vedrørende skovbrande. Der tales ikke længere om nogen stigning i beløbet for perioden 2007-2008.

Artikel 14

-For at tage hensyn til problemer i medlemsstater med en føderal struktur er stk. 2 ændret. Uden at det berører de eksisterende kompetente myndigheder, udpeger medlemsstaterne de myndigheder og agenturer, der har beføjelse til at gennemføre ordningens foranstaltninger.

-Udvalgsproceduren blev indføjet i stk. 5.

4. KONKLUSION

Kommissionen kan acceptere de fleste af Rådets ændringer, og man bemærker, at disse ændringer især tydeliggør det fremtidige samarbejde mellem medlemsstaterne og Kommissionen, foruden samarbejdet med andre organer. Men på grund af indføjelsen af foranstaltninger til forebyggelse af skovbrande og på grund af ændringen af udvalgsproceduren, der som ovenfor anført er ubegrundet, kan Kommissionen ikke støtte den fælles holdning, der blev vedtaget den 13 jun. 2003.

5. ERKLÆRINGER FRA KOMMISSIONEN

Se bilag I.

Bilag I

Erklæringer fra Kommissionen

Forslag til Europa-Parlamentets og Rådets forordning om overvågning af Fællesskabets skove og disses samspil med miljøet (Forest Focus)

Foranstaltninger til forebyggelse af skovbrande

"Kommissionen noterer, at Rådet i artikel 5, stk. 2, indføjer en regel om finansiering frem til den 31. december 2005 af oplysningskampagner og specialuddannelse for deltagere i brandforebyggelsesaktiviteter, medmindre medlemsstaterne medtager disse foranstaltninger i deres udviklingsprogrammer for landdistrikterne. Kommissionen noterer videre, at Rådet fastsætter, at der skal stilles yderligere finansieringsmidler på 0,5 mio. EUR til rådighed for disse aktiviteter.

Kommissionen påpeger, at de investeringsforanstaltninger, der var omfattet af Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande, særlig forebyggelse og overvågning, information, oplysningskampagner og specialuddannelse for deltagere i i skovbrugsaktiviteter og i brandforebyggelse, kan få støtte i henhold til forordning (EF) nr. 1257/99 og kan indføres ved programændringer fra den 1. januar 2003 og fremefter.

Den understreger videre, at budgetmyndigheden har fastsat budgetbevillingen for 2003 til 13 mio. EUR i forpligtelsesbevillinger (og 7,5 mio. EUR i betalingsbevillinger). Yderligere foranstaltninger, der ikke er omfattet af denne bevilling, ville kræve yderligere økonomiske ressourcer, som det ville være nødvendigt at overføre fra andre budgetposter, hvad der ville reducere bevillingerne til andre fællesskabsaktiviteter.

Derfor kan Kommissionen ikke tilslutte sig de yderligere aktiviteter eller det yderligere budget, som Rådet påtænker."

Udvalgsprocedure

"Kommissionen noterer, at Rådet vælger forskriftsproceduren til de gennemførelsesforan staltninger, der er anført i forslaget, og ikke den forvaltningsprocedure, som Kommissionen havde foreslået.

På baggrund af domstolens dom af 21. januar 2003 om forordning (EF) nr. 1655/2000 om det finansielle instrument for miljøet (Life) står Kommissionen fast på betydningen af at anvende kriterierne i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

Kommissionen mener, at de foranstaltninger, der er anført i forslaget, bør vedtages efter forvaltningsproceduren, da de vedrører gennemførelse af programmer med store budgetmæssige konsekvenser. Foranstaltningerne er nøje knyttet til programmet og er derfor hverken generelle foranstaltninger eller foranstaltninger, der har til formål at gennemføre, tilpasse eller ajourføre retsaktens bestemmelser. Derfor mener Kommissionen ikke, at forskriftsproceduren er den rette.

I overensstemmelse med Domstolens ovennævnte dom skal der gives en klar begrundelse for et procedurevalg, der ikke følger de vejledende kriterier i artikel 2 i Rådets afgørelse om udøvelsen af de gennemførelsesbeføjelser, der tillægges Kommissionen.

Kommissionen mener, at ordlyden af den betragtning, der anfører valget af udvalgsprocedure, i dette tilfælde ikke indeholder tilstrækkelig begrundelse for at afvige fra rådsafgørelsens kriterier.

Kommissionen forbeholder sig derfor ret til at udnytte de retsmidler, den råder over."

Ad artikel 12

"Kommissionen erklærer, at den ved tildelingen af finansielle ressourcer vil være særlig opmærksom på, at der opstår en passende balance i fordelingen mellem de forskellige aktiviteter, der er nævnt i artikel 12, stk. 2, litra a, b og c, for at sikre ordningens kontinuitet og effektivitet."